Einfalt er að rækta kryddjurtir í eldhúsglugganum . Góð mold í fat , fræ og vatn er grunnurinn að góðri uppskeru . Tilvalið er að hefja ræktun nú í enda vetrar og hægt er að flytja plönturnar út þegar hætta á frosti er liðin hjá . Passa þarf að fræin fái nægt vatn til að spíra , gott er að leggja yfir dagblöð eða plasthjálm til að viðhalda raka og hitastigi . Eftir að rætur myndast má taka einangrunina af og gefa auka næringu eða flytja plönturnar í næringarríkari mold . Fræ kryddjurta taka um eina til þrjár vikur að spíra , oftast eru góðar upplýsingar um ræktunarskilyrði á fræpökkum sem keyptir eru . Forræktun tekur þó um einn til tvo mánuði . Kryddjurtir þarf að vökva meira en hefðbundnar plöntur því þær eru fljótar að visna , gullni meðalvegurinn er bestur og mikilvægt að halda moldinni rakri en ekki blautri . Gaman og fallegt er að merkja hvaða fræ eru sett niður og fylgjast vel með uppskerunni . Kryddjurtir má svo nota beint úr glugganum í eldamennskuna , þurrka , frysta eða setja í olíu .